UPDATE: Partidele, firmele deținute de stat și de primării și federațiile sportive – exceptate de la accesul cetățenilor la informații de interes public. Inițiatorul proiectui legislativ susține că a fost o eroare de redactare

Un proiect de lege inițiat de parlamentarul PMP Petru Movilă prevede exceptarea companiilor de stat și a partidelor politice de la obligația de a furniza informații de interes public. Proiectul care amendează Legea 544/2001 a trecut deja de Senat prin adoptare tacită și e acum la Camera Deputaților.

Proiectul mai scoate și alte entități de sub obligația de a le furniza cetățenilor ori ziariștilor informații de interes public: federațiile sportive, organizațiile neguvernamentale de utilitate publică, care beneficiază de finanțare din bani publici, precum și operatorii locali ori regionali de utilități publice (furnizori de apă, gaze, canalizare etc).

Practic, dacă propunerea lui Petru Movilă va fi adoptată și de Camera Deputaților și promulgată de președinte, nici un cetățean nu va mai putea afla informații despre modul în care partidele ori firmele de stat sau firmele primăriilor cheltuiesc bugete, organizează licitații sau fac angajări.

UPDATE: Inițiatorul proiectului, Petru Movilă, a declarat pentru G4Media.ro că prevederile din proiect reprezintă ”o simplă eroare de redactare, modificându-se vechea formulă a legii, și nu cea actualizată”. Movilă a mai spus că ”e departe de mine gandul de ingradire a drepturilor la liberul acces la informatii de interes public. Proiectul de lege a fost depus pentru a introduce sub incidenta legii si beneficiarii proiectelor cu fonduri europene, deci pentru a largi spectrul celor care trebuie sa dea explicatii asupra modului in care sunt cheltuiti banii. Am transmis catre comisii amendamentul aferent, pentru completarea art. 2 in forma actuala. Nu am nicio intentie in a ingradi liberul acces al presei, a fost o simpla eroare de redactare pe care am remediat-o”.

Pentru a intra la vot în plen, proiectul are nevoie de raport final de la Comisia de Cultură a Camerei Deputaților.

Cine este Petru Movilă. Inițiatorul proiectului de lege este deputat PMP de Iași. Este la al patrulea mandat de deputat, primele trei fiind ales pe listele PD. A plecat din PD odată cu apariția PMP. El este absolvent al Facultății de Mecanică de la Universitatea Tehnică din Iași și al Colegiului Național de Apărare.

Foto: Petru Movilă (InquamPhotos / Octav Ganea)